Ondersoek oor Afrikaans by Maties verwelkomDie MRK begin Maandag met sy ondersoek by die Universiteit Stellenbosch. (Foto: US) Die DA het ŉ ondersoek deur die Menseregtekommissie (MRK) na die “voortgesette diskriminasie” teen Afrikaans by die Universiteit Stellenbosch (US) verwelkom. Die MRK het vandeesweek bevestig hy begin Maandag met sy ondersoek. ŉ Herrie het vroeër losgebars nadat studente glo verbied is om Afrikaans in private ruimtes, waaronder koshuise, slaapkamers, op digitale platforms en selfs op parkbanke voor die koshuise, te praat. Die DA het die klag by die MRK aanhangig gemaak. “Op grond van die DA se klag gaan die MRK nou die mate ondersoek waartoe die US se diskriminerende optrede Afrikaanssprekende studente se regte op gelykheid op grond van taal en ras of op enige ander ongrondwetlike wyse geskend het,” sê dr. Leon Schreiber, DA-kiesafdelingshoof vir Stellenbosch. “Die ondersoek van die MRK kom op die regte tyd aangesien volgehoue klagtes aan die universiteitsbestuur – en spesifiek aan rektor Wim de Villiers – aanhoudend op dowe ore val.” Schreiber sê De Villiers se “moedswillige swyging” gaan eindig wanneer die MRK met sy ondersoek begin. Volgens die MRK gaan De Villiers gevra word om oor die kwessie te getuig en sal ander geraakte partye ook genooi word om voorleggings te doen. “Die ondersoek gaan die omvang van die skending van verskillende menseregte, waaronder die reg op gelykheid op grond van taal en ras of op enige ander gronde in die omstandighede, ondersoek.” Schreiber sê die DA sal self by die verhoor teenwoordig wees om De Villiers se getuienis te monitor. “Ons sien voorts ook daarna uit om self te getuig en om Afrikaanse studente op hul beurt te help om húl stem te laat hoor.” Schreiber sê dit is ook ŉ gulde geleentheid vir die MRK om die rol van die universiteit se 2016-taalbeleid te ondersoek, aangesien dié beleid amptelik aan Afrikaans ŉ mindere status as onderrigtaal toegeken het. Hy sê dit is die 2016-beleid se weiering om aan Afrikaans gelyke status naas Engels te gee wat die atmosfeer geskep het vir die diskriminasie teenoor Afrikaanssprekende studente. Hy sê moedertaalonderrig is van uiterste belang vir die sukses van studente. Dit is ook die grondwetlike reg van alle Suid-Afrikaners om hulself in hul moedertaal uit te druk en onderrig in die taal van hul keuse te ontvang. Die onderwysvakbond SAOU het op sy beurt gesê die US se onlangse hersiening van sy taalbeleid en ander verwante voorvalle het die taaldebat weereens skerp in die soeklig geplaas. Die SAOU sê ŉ organisasie se beleid is boonop net so goed as die inwerkingstelling daarvan. “Daarom is dit duidelik dat ŉ beleid van weinig waarde is as diegene wat belas word met die inwerkingstelling daarvan doelbewus of onwetend die beleid verkeerd interpreteer en uiteindelik die beginsels soos vervat in die beleid sélf oortree,” sê Stephan van den Berg, woordvoerder van die SAOU. “Sulke ‘verkeerde interpretasies’ moet aan die kaak gestel en onomwonde gekorrigeer word ten einde nie die geloofwaardigheid van die beleid te ondergrawe nie. In dié verband is dit belangrik dat die universiteit dit onomwonde stel dat studente toegelaat sal word om in koshuise in die taal van hul keuse te kan kommunikeer en sosiaal verkeer.” Van den Berg sê inklusiwiteit kan nie deur uitsluiting bereik word nie. “Al sou dit maklik wees om ander tale ter wille van inklusiwiteit te belet, kan ŉ mens eenvoudig nie die stelselmatige uitsluiting van Afrikaans aanvaar of regverdig nie. Afrikaanse leerders was en is steeds ŉ baie belangrike bron van studente vir die universiteit. “SAOU-lede, skole, leerders en ouers sal ŉ onomwonde reaksie van die universiteit in dié opsig waardeer.”